Broj: 711-I-2483-P-254/22-10-21

Zagreb, 16. prosinca 2022.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika** **Marina Piletića OIB: 0800609105,** **ministra rada, mirovinskog sustava, obitelji i socijalne politike,**  pokrenutom po službenoj dužnosti, na 197. sjednici održanoj 16. prosinca 2022., donosi sljedeću:

**ODLUKU**

1. **Propustom obveze deklariranja predsjedniku Hrvatskog sabora** **i** **zastupnicima u Hrvatskom saboru da se pod okolnostima glasovanja o iskazivanju povjerenja za obavljanje dužnosti ministra rada, mirovinskog sustava, obitelji i socijalne politike nalazi u potencijalnom sukobu interesa te glasovanjem o Prijedlogu za iskazivanje povjerenja za imenovanje na dužnost ministra rada, mirovinskog sustava, obitelji i socijalne politike, na 11. sjednici Hrvatskog sabora 29. travnja 2022., obveznik Marin Piletić je u obnašanju dužnosti zastupnika u Hrvatskom saboru počinio povredu članka 9. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Marinu Piletiću izriče se novčana sankcija u iznosu od 4.000,00 kn.**
3. **Nalaže se obvezniku Marinu Piletiću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Marina Piletića-25422.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 26. rujna 2022. Zaključkom broj: 711-I-2036-Pp-254/22-07-21 po službenoj dužnosti pokrenulo postupak za utvrđivanje povreda odredaba ZSSI-a protiv obveznika Marina Piletića, ministra rada, mirovinskog sustava, obitelji i socijalne politike. Obveznik je istim Zaključkom pozvan dostaviti Povjerenstvu svoje očitovanje u roku od 15 dana od njegove dostave.

Obveznik se u roku utvrđenom navedenim Zaključkom očitovao podneskom koji je u Povjerenstvu zaprimljen 28. listopada 2022. pod brojem: 711-U-8589-P-254/22-08-5. U očitovanju se navodi kako je odredbom članka 11. stavka 1. Zakona o izboru zastupnika u Hrvatski sabor („Narodne novine“, broj 116/99., 109/00., 53/03., 69/03., 44/06., 19/07., 20/09,. 145/10., 24/11., 93/11., 120/11., 19/15., 104/15. i 98/19.) propisano da zastupnika čiji je mandat prestao, te zastupnika kod kojeg je nastupila nespojivost istodobnog obnašanja dužnosti ili mirovanje mandata na temelju pisanog zahtjeva, zamjenjuje zamjenik zastupnika, dok je stavkom 2. istog članka propisano da zamjenik zastupnika počinje obnašati zastupničku dužnost nakon što Sabor utvrdi nastup zakonskih pretpostavki za primjenu instituta zamjenjivanja.

Obveznik u očitovanju posebno napominje da je u trenutku izglasavanja povjerenja obavljao svoju dužnost zastupnika u Hrvatskom saboru, što je ustaljena praksa vidljiva i u drugim slučajevima.

U nastavku očitovanja obveznik navodi da je odredbom članka 9. stavka 2. ZSSI-a propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes, pod točkom a) s njim povezanih osoba, te pod točkom b) poslodavaca kod kojih je bio u radnom odnosu u posljednje dvije godine prije stupanja na dužnost.

Obveznik također napominje da je postupak glasovanja o povjerenju predloženim kandidatima za Vladu Republike Hrvatske u cjelini ili pojedinom kandidatu za ministra, propisan odredbama članak 119. Poslovnika Hrvatskoga sabora („Narodne novine“, broj 81/13., 113/16., 69/17., 29/18., 53/20., 119/20. i 123/20.). Ističe da navedenim člankom niti bilo kojim drugim člankom Poslovnika Hrvatskoga sabora nije propisana obveza izuzeća od glasovanja bilo kojeg zastupnika u Hrvatskom saboru, pa tako i onoga koji je predloženi kandidat za člana Vlade Republike Hrvatske, kao i da Poslovnik Hrvatskoga sabora ima karakter zakona, što je Ustavni sud Republike Hrvatske potvrdio u nekoliko svojih odluka.

Obveznik u očitovanju iznosi u odnosu na odredbu članka 9. stavka 1. ZSSI-a da činjenica da je predložen za člana Vlade Republike Hrvatske nije bila nepoznata, već da je naprotiv bila javno objavljena prije glasovanja o povjerenju predloženim članovima Vlade, slijedom čega smatra da nije povrijedio navedenu odredbu.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske ( potpredsjednici i ministri u Vladi Republike Hrvatske) obveznici u smislu odredbi navedenog Zakona.

Uvidom u Registar obveznika koji vodi i ustrojava Povjerenstvo, utvrđeno je da je Marin Piletić od 18. lipnja 2021. do 29. travnja 2022. obnašao dužnost zastupnika u Hrvatskom saboru te da od 29. travnja 2022. obnaša dužnost ministra rada, mirovinskog sustava, obitelji i socijalne politike.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Povjerenstvo je po službenoj dužnosti dana 3. svibnja 2022. formiralo spis pod brojem Pp-254/22 povodom neanonimnih prijava moguće povrede odredbe ZSSI-a podnesenih protiv obveznika Marina Piletića, ministra rada, mirovinskog sustava, obitelji i socijalne politike.

U prijavi se navodi kako je na 11. sjednici Hrvatskog sabora održanoj 29.04.2022. hitno uvršteno u Dnevni red, a potom i izglasano iskazivanje povjerenja Marinu Piletiću za obavljanje dužnosti ministra rada, mirovinskog sustava obitelji i socijalne politike, odnosno da je Marin Piletić do tada obnašao dužnost zastupnika u Hrvatskom saboru, odnosno zamjenika zastupnika izabranog Ivana Celjaka te je time bio obveznik primjene ZSSI-a.

Nadalje se u prijavi navodi kako se Marin Piletić nije izuzeo od glasovanja o iskazivanju povjerenja samome sebi te da je sudjelovao u donošenju odluke kojom se doveo u potencijalni sukob interesa koji nije deklarirao niti ga na odgovarajući način razriješio tako da odijeli privatni interes od javnoga, odnosno da zaštiti javni interes sukladno članku 9. ZSSI-a, kao i da je obveznik u odnosu na naprijed navedenu situaciju povrijedio članak 7. stavak 1. točke c), e) i i) te članak 6. stavak 3. ZSSI-a, te da također nije sukladno članku 8. stavku 3. ZSSI-a zatražio mišljenje Povjerenstva.

U zaprimljenim prijavama 711-U-4672-Pp-254/22-02-5,711-U-4673-Pp-254/22-03-5, 711-U-4674-Pp-254/22-04-5 i 711-U-4675-Pp-254/22-05-5 u bitnome se ukazuje na činjenicu da je Marin Piletić, kao zastupnik u Hrvatskom saboru, glasovao o iskazivanju povjerenja za obavljanje dužnosti ministra rada, mirovinskog sustava obitelji i socijalne politike samome sebi.

Uvidom u mrežnu stranicu Hrvatskog sabora sabor.hr, Povjerenstvo je utvrdilo da je na istoj objavljeno kako je u povodu Prijedloga za iskazivanje povjerenja Marinu Piletiću za obavljanje dužnosti ministra rada, mirovinskog sustava, obitelji i socijalne politike na 11. sjednici 29. travnja 2022. iskazano povjerenje sa 77 glasova „ za“ i 49 „ protiv“. Na istoj mrežnoj stranici, na poveznici „Rezultati glasovanja“ vidljivi su isti rezultati u odnosu na : „10. saziv Hrvatskoga sabora (22.7.2020.) - 11. sjednica Hrvatskoga sabora, datum i vrijeme glasovanja: 29.04.2022. 13:06, te su navedena imena i prezimena zastupnika Hrvatskog sabora koji su glasovali o prijedlogu, kao i jesu li glasali za „ za“ ili „protiv“, te je uz ime i prezime Marina Piletića navedeno da je o prijedlogu glasao „za“.

Člankom 4. stavkom 1. Zakona o Vladi Republike Hrvatske ( „Narodne novine“, broj 150/11., 119/14., 93/16., 116/18. i 80/22., u daljnjem tekstu: Zakon o Vladi Republike Hrvatske) propisano je da predsjednik i članovi Vlade stupaju na dužnost kad im povjerenje iskaže većina svih zastupnika u Hrvatskom saboru, te sukladno stavku 2. istog članka na temelju odluke Hrvatskoga sabora o iskazivanju povjerenja Vladi rješenje o imenovanju predsjednika Vlade donosi Predsjednik Republike Hrvatske uz supotpis predsjednika Hrvatskoga sabora, a rješenje o imenovanju članova Vlade donosi predsjednik Vlade uz supotpis predsjednika Hrvatskoga sabora.

Člankom 80. stavkom 2. Ustava Republike Hrvatske ( „Narodne novine“, broj 56/90., 135/97., 08/98., 113/00., 124/00., 28/01., 41/01., 55/01., 76/10., 85/10. i 05/14.) propisano je da se unutarnje ustrojstvo i način rada Hrvatskoga sabora uređuje poslovnikom.

Uvidom u Poslovnik Hrvatskog Sabora („Narodne novine“, broj 81/13., 113/16., 69/17. i 29/18., u daljnjem tekstu: Poslovnik Hrvatskog sabora) utvrđeno je da je člankom 119. stavkom 4. propisano da je povjerenje Vladi je iskazano ako je za prijedlog glasovala većina svih zastupnika u Saboru, dok je člankom 252. stavkom 2. propisano kako većinom glasova svih zastupnika Sabor donosi odluke o davanju povjerenja predsjedniku i članovima Vlade, odnosno o iskazivanju nepovjerenja predsjedniku Vlade, Vladi u cjelini ili pojedinom članu Vlade.

Nadalje, uvidom u Poslovnik Hrvatskog Sabora utvrđeno je da je člankom 259. propisano da nakon glasovanja predsjedatelj utvrđuje je li pojedina odluka dobila potrebnu većinu glasova i objavljuje rezultat glasovanja s tim da se glasovi zastupnika, koji su bili nazočni u dvorani, a nisu glasovali ni za ni protiv prijedloga i nisu se izjasnili da se suzdržavaju od glasovanja, smatraju suzdržanim glasovima.

 Člankom 12. stavkom 4. Zakon o obvezama i pravima državnih dužnosnika ( „Narodne novine“. broj: 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09. 150/11., 22/13., 102/14., 103/14., 03/15., 93/16., 44/17. i 66/19., u daljnjem tekstu: Zakon o obvezama i pravima državnih dužnosnika) određeni su koeficijenti za izračun plaće državnih dužnosnika koja se sukladno stavku 1. istog članka utvrđuju množenjem osnovice za obračun plaće s koeficijentom utvrđenim za određene dužnosnike, te je točkom 4.c) za ministre propisan koeficijent 6,42 dok je točkom 7 a) za zastupnike u Hrvatskom saboru propisan koeficijent 5,27.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa.

Stavkom 2. istog članka propisano da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 8. ZSSI-a propisano je da privatni interesobuhvaća imovinsku neimovinsku korist obveznika i povezanih osoba.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

U konkretnom je slučaju utvrđeno da je obveznik Marin Piletić u obnašanju dužnosti zastupnika u Hrvatskom saboruna 11. sjednici Hrvatskog sabora dana 29. travnja 2022. glasovao o Prijedlogu za iskazivanje povjerenja samome sebi za obavljanje dužnosti ministra rada, mirovinskog sustava, obitelji i socijalne politike, a isto ne spori niti sam obveznik, dok smatra da navedenim postupanjem nije povrijedio odredbu članka 9. ZSSI-a.

Glasovanje oprijedlogu za iskazivanje povjerenja za obavljanje dužnosti ministra predstavlja situaciju u kojoj se obveznik kao saborski zastupnik nalazi u potencijalnom sukobu interesa kojim je dužan upravljati sukladno odredbama članka 9. ZSSI-a.

 Naime, obveznik Marin Piletić, kao zastupnik u Hrvatskom saboru, nedvojbeno sudjelovanjem u glasovanju kojim nastaju pretpostavke za njegovo imenovanje za člana Vlade Republike Hrvatske, utječe na ostvarivanje vlastitog poslovnog interesa. U opisanoj situaciji obveznik, osim izuzimanjem od sudjelovanja u donošenju odluke, nije mogao na drugi način izbjeći da njegov privatni interes utječe na njegovu nepristranost u obavljanju javne dužnosti, s obzirom da bi kao ministar u Vladi Republike Hrvatske ostvarivao veću plaću od one koji je ostvarivao kao zastupnik u Hrvatskom saboru, te stekao pravo upravljanja državnim tijelom u svojstvu njegova čelnika i usmjeravanja rada u području djelokruga ministarstva za koje je imenovan ministrom.

 Nadalje, uvidom u Poslovnik Hrvatskog Sabora nije utvrđeno da bi postojala apsolutna obveza zastupnika u Hrvatskom saboru za sudjelovanje na sjednici i glasovanje o određenoj odluci, dok zastupnici i kada su prisutni na sjednici Hrvatskog sabora imaju mogućnost suzdržati se od glasovanja, odnosno nisu dužni glasovati.

U ovoj situaciji nije bilo zapreke da obveznik Marin Piletić ne postupi sukladno članku 9. ZSSI-a na način da deklarira predsjedniku Hrvatskog sabora i zastupnicima u Hrvatskom saboru da će se na sjednici glasovati o iskazivanju povjerenja za obavljanje dužnosti ministra rada, mirovinskog sustava obitelji i socijalne politike njemu osobno te da se izuzme od sudjelovanja od donošenja takve odluke, pogotovo jer je odluka o iskazivanju povjerenja mogla biti donesena većinom glasova svih zastupnika i bez njegovog sudjelovanja.

 Činjenica da je glasovanje o povjerenju Marinu Piletiću bilo javno objavljeno ne isključuje obvezu deklariranja okolnosti od strane samog obveznika, jer je člankom 9. stavkom 1. ZSSI-a dužnost deklariranja izričito propisana kao njegova osobna obveza u situaciji potencijalnog sukoba interesa, čime se osigurava da se svim zastupnicima na istu skrene pozornost.

Temeljem svega navedenog, Povjerenstvo je utvrdilo da je propustom obveze deklariranja predsjedniku Hrvatskog sabora i zastupnicima u Hrvatskom saboru da se pod okolnostima iskazivanja povjerenja za obavljanje dužnosti ministra rada, mirovinskog sustava, obitelji i socijalne politike nalazi u potencijalnom sukobu interesa te glasovanjem o Prijedlogu za iskazivanje povjerenja na 11. sjednici Hrvatskog sabora od 29. travnja 2022. kojim su stvorene pretpostavke za njegovo imenovanje na ovu dužnost, obveznik Marin Piletić, ministar rada, mirovinskog sustava, obitelji i socijalne politike, u obnašanju dužnosti zastupnika u Hrvatskom saboru počinio je povredu članka 9. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 9. (deklariranje sukoba interesa i nesudjelovanje u odlučivanju), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu netomjesečne plaće obveznika.Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da se u konkretnom slučaju radi o osobi koja je zastupnik u Hrvatskom saboru, kao predstavničkom tijelu čija je zadaća između ostalog donošene zakona, od kojih javnost očekuje najviše standarde ponašanja, te da je obveznik kroz duže vremensko razdoblje povodom obnašanja dužnosti zamjenika župana Sisačko-moslovačke-županije (2014.-2017.), gradonačelnika Grada Novske (2017.-2021., 2021.-2022.) i zastupnika u Hrvatskom saboru (2021.-2022.) bio u prilici upoznati se sa odredbama ZSSI-a, kao i da je Odlukom Povjerenstva Broj: 711-I-695-P-145-19/20-04-19 od 6. ožujka 2020.g. utvrđeno da je obveznik povrijedio odredbe ZSSI-a, za što mu je bila izrečena sankcija obustave mjesečne plaće dužnosnika u ukupnom iznosu od 2.000,00 kn, Povjerenstvo smatra da je za povredu odredbi ZSSI-a u ovom slučaju bilo primjereno obvezniku izreći novčanu sankciju.

Nadalje, uzimajući u obzir da se u konkretnom slučaju radi o situaciji u kojoj obveznik ne odlučuje sam, već je glasovao o istom prijedlogu zajedno sa drugim članovima zakonodavnog tijela, kao i da njegov glas nije bio odlučujući, prilikom odmjeravanja visine novčane sankcije Povjerenstvo je utvrdilo kako je u konkretnom slučaju primjereno izreći novčanu sankciju u iznosu od 4.000,00 kuna za opisanu povredu odredbi ZSSI-a.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika. Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Slijedom navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Marin Piletić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana